На пролеће 1999. године, током бомбардовања СРЈ, принц Владимир се поново сусрео са Бригитом Милер на лондонском аеродрому „Хитроу“ где су разговарали о хуманитарној помоћи Србима са Косова. Од тада се нису раздвајали. Током бомбардовања СРЈ од стране НАТО-а, оснивају хуманитарну организацију „Мајка и дете“ која ради и данас, махом прикупљајући хуманитарну помоћ за болнице у Србији. Владимир је Бригиту запросио 31. децембра 1999. године у Кану. Грађански брак су закључили 18. априла 2000. године у Лондону, а црквено венчање је обављено годину дана касније, 20. маја 2001. године. Када је Бригита затруднела, почетком 2001. године, Владимир је продао своју кућу у Лондону и преселили су се у Бад Залцуфлен (Северна Рајна-Вестфалија, Немачка), настанивши се у насељу Шотмар, родном месту принцезе Бригите. Убрзо их је задесила највећа трагедија јер су изгубили сина Кирила (рођен и умро 18. јуна 2001. године).